Zagreb, 1. veljače 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom vlastitih saznanja mogućeg sukoba interesa dužnosnika Pere Matića, predsjednika Uprave trgovačkog društva Jadran d.d. do 6. travnja 2018.g.,** na 37. sjednici, održanoj 1. veljače 2019.g., donosi sljedeću

**ODLUKU**

**I. S obzirom da navodi iz podnesene anonimne prijave od 26. ožujka 2018.g. protiv dužnosnika Pere Matića, predsjednika Uprave trgovačkog društva Jadran d.d. do 6. travnja 2018.g., u dijelu koji se odnosi na propust podnošenja izvješća o imovinskom stanju povodom stupanja na navedenu dužnost u smislu članka 10. ZSSI-a u vezi s člankom 8. i 9. ZSSI-a, ne sadrže nove činjenice niti okolnosti u odnosu na navode iz podnesene neanonimne prijave od 12. ožujka 2018.g. povodom koje je Povjerenstvo Odlukom Broj: 711-I-1445-P-75/18-03-16 na 24. sjednici održanoj 12. listopada 2018.g., odlučilo da se postupak protiv dužnosnika neće pokrenuti, ne postoje pretpostavke za ponovno odlučivanje o pokretanju postupka o istoj pravnoj stvari o kojoj je već riješeno.**

**II. Postupak protiv navedenog dužnosnika u dijelu navoda anonimne prijave neće se pokrenuti, obzirom da iz prikupljene dokumentacije ne proizlazi da je podmirivanjem troškova prehrane i smještaja dužnosniku od strane trgovačkog društva Jadran d.d., počinio povredu članka 7. podstavaka c) i d) ZSSI-a ili drugih odredbi ZSSI-a.**

Obrazloženje

U Povjerenstvu je dana 26. ožujka 2018.g. pod brojem 711-U-1048-P-97/18-01-3 zaprimljena anonimna prijava mogućeg sukoba interesa podnesena protiv dužnosnika Pere Matića, predsjednika Uprave trgovačkog društva Jadran d.d. do 6. travnja 2018.g., povodom koje se vodi predmet P-97/18.

U navedenoj prijavi se u bitnome navodi da dužnosnik nije sukladno članku 8. stavku 1. ZSSI-a podnio izvješće o imovinskom stanju te da unatoč tome prima plaću, što je suprotno članku 8. stavku 12. ZSSI-a. Nadalje se navodi da dužnosnik postupa suprotno odredbi članka 7. stavka 1. podstavaka c) i d), jer je iz javnosti dostupnih informacija dužnosnik smješten u hotelu Marin, koji nije u vlasništvu trgovačkog društva Jadran d.d., što se opravdava nepostojanjem slobodnih i otvorenih kapaciteta za smještaj, iako su ti razlozi prestali postojati prije podnošenja iste prijave, kao i da dužnosnik svakodnevno koristi, na trošak navedenog trgovačkog društva, ugostiteljske usluge za potrebe prehrane članova uprave, iako postoji mogućnost korištenja istih usluga od strane trgovačkog društva Jadran d.d., a u cilju smanjenja rashoda, ekonomičnijeg poslovanja i očuvanja načela obnašanja javnih dužnosti propisanih člankom 5. ZSSI-a. Navodi se da iz izjave gradonačelnika Grada Crikvenice u javnosti i na sjednicama gradskoga vijeća, proizlazi kako je dužnosnik na tajnome sastanku navedenom gradonačelniku predstavio tajne podatke o poslovanju društva, kreditnim obvezama i sl., i to u opsegu većem od javno dostupnih informacija, u svrhu ostvarenja određenih dnevno-političkih interesa.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 43. ZSSI-a propisano je da su predsjednik i članovi uprave trgovačkih društava u većinskom vlasništvu države dužnosnici u smislu odredbi ZSSI-a, stoga je i dužnosnik Pero Matić povodom obnašanja dužnosti predsjednika Uprave trgovačkog društva Jadran d.d. obvezan postupati sukladno odredbama ZSSI-a.

Povjerenstvo je radi provjere osnovanosti i vjerodostojnosti navoda iz zaprimljene neanonimne prijave u svrhu ocjene njezine vjerodostojnosti i osnovanosti i stjecanja vlastitih saznanja mogućeg sukoba interesa te donošenja odluke o tome postoje li okolnosti koje ukazuju na moguću povredu odredbi ZSSI-a, uputilo dopis trgovačkom društvu Jadran d.d. Broj: 711-I-435-P-97/18-02-17 od 29. ožujka 2018.g. te požurnicu istom dopisu Broj: 711-I-1489-P-97/18-03-17 od31. listopada 2018.g.

Navedenim dopisom zatraženo je očitovanje na okolnosti je li trgovačko društvo Jadran d.d. podmiruje troškove smještaja i/ili troškove prehrane i druge ugostiteljske troškove dužnosnika Pere Matića, predsjednika Uprave trgovačkog društva Jadran d.d., ako da tko je, kada i na temelju kojeg općeg akta donio takvu odluku te koliko iznose mjesečni troškovi smještaja i/ili troškovi prehrane i drugi ugostiteljski troškovi odnosno u kojem je objektu dužnosnik smješten i gdje su mu osigurane usluge prehrane kao i očitovanje na okolnost raspolaže li trgovačko društvo Jadran d.d. nekretninama u kojima može osigurati smještaj za svoje zaposlenike te ugostiteljski objekt u kojem se zaposlenici mogu prehranjivati. Istim dopisom zatražena i dokumentacija koja obuhvaća odluku kojom se odobrava plaćanje navedenih troškova te akt trgovačkog društva na temelju kojeg je donesena odluka kao i dokaz o specifikaciji i visini eventualno nastalih troškova.

Na zahtjev Povjerenstva, trgovačko društvo Jadran d.d. očitavalo se dopisom od 2. siječnja 2019.g. u kojem se navodi da je dužnosnik Pero Matić s tim trgovačkim društvom sklopio Ugovor o pravima i obvezama predsjednika Uprave i ugovor o radu, Dodatak br. 1 Ugovoru, Dodatak br. 2 Ugovoru, kojima akta su bila regulirana dužnosnikova prava na smještaj, prehranu i korištenje službenog vozila. U dopisu se ističe da su na temelju navedenih dokumenata obračunavani troškovi za dužnosnika po izdanim nalozima za obračun.

Uvidom u dokumentaciju priloženu uz očitovanje, utvrđeno ja da su trgovačko društvo Jadran d.d. za hotelijerstvo i turizam, Crkivenica, Bana Jelačića 16, zastupano po predsjedniku Nadzornog odbora Ivi Bašiću, te dužnosnik Pero Matić, kao predsjednik Uprave, sklopili dana 29. siječnja 2018.g. Ugovor o pravima i obvezama predsjednika Uprave i ugovor o radu, kojim se zasniva radni odnos u navedenom poslovnom subjektu za funkciju predsjednika Uprave na neodređeno vrijeme s danom 1. veljače 2018.g.

Člankom 13. navedenog Ugovora utvrđuje se da se trgovačko društvo Jadran d.d. obvezuje osigurati dužnosniku korištenje službenog osobnog automobila, mobilnih telefona, prijenosnog računala, redovnih zrakoplovnih linija, poslovnih kreditnih kartica i sredstava reprezentacije. Stavkom 3. istog članka Ugovora navedeno trgovačko društvo preuzelo je obvezu o svom trošku dužnosniku kao predsjedniku Uprave osigurati primjereni smještaj u mjestu sjedišta trgovačkog društva, podmiriti troškove prehrane i isplatiti naknadu za odvojeni život u skladu s mjerodavnim propisima.

Dodatkom br. 1. Ugovor o pravima i obvezama predsjednika Uprave i ugovora o radu koji je među istim ugovornim stranama sklopljen 29. siječnja 2018.g. utvrđuje se člankom 3. da se u pogledu dužnosnikova prava na korištenje službenog osobnog automobila, mobilnih telefona, prijenosnog računala, redovnih zrakoplovnih linija, poslovnih kreditnih kartica i sredstava reprezentacije, smještaja u mjestu sjedišta trgovačkog društva, troškova prehrane i naknade za odvojeni život, primjenjuju odredbe Odluke o utvrđivanju plaća i drugih primanja predsjednika i članova uprava trgovačkih društava („Narodne novine“ broj 83/09., 3/11., 2/12, 46/12., 22/13., 25/14. i 77/14.), Zakona o obvezama i pravima državnim dužnosnika („Narodne novine“ broj 101/98., 135/98., 105/99., 25/00., 73/00., 30/01., 59/01., 114/01., 153/02., 154/02., 163/03., 16/04., 30/04., 105/04., 187/04., 92/05., 121/05., 151/05., 135/06., 141/06., 17/07., 34/07., 82/07., 107/07., 60/08., 38/09., 150/11., 22/13., 102/14., 103/14. i 3/15. 101/98., 135/98., 105/99., 25/00., 73/00., 30/01., 59/01., 114/01., 153/02., 154/02., 163/03., 16/04., 30/04., 105/04., 187/04., 92/05., 121/05., 151/05., 135/06., 141/06., 17/07., 34/07., 82/07., 107/07., 60/08., 38/09., 150/11., 22/13., 102/14., 103/14., 3/15., 93/16. i 44/17.), Odluke o uvjetima korištenja službenih automobila, mobilnih telefona, redovnih zrakoplovnih linija, poslovnih kreditnih kartica, sredstava reprezentacije te načinu odobravanja korištenja službenih putovanja („Narodne novine“ broj 37/16.) i Odluke o smještaju zastupnika u Hrvatskom saboru u vrijeme zasjedanja Sabora, radnih tijela i klubova zastupnika („Narodne novine“ broj 128/00., 16/01., 40/01., 133/02., 158/03., 38/05 i 47/06.), i to u najširem opsegu i najvišim iznosima određenim ovim propisima.

Dodatkom br. 2. Ugovor o pravima i obvezama predsjednika Uprave i ugovora o radu koji je među istim ugovornim stranama sklopljen 29. siječnja 2018.g. nisu izmijenjene prethodno navedene odredbe Ugovora i Dodatka br. 1. Ugovoru.

Iz priloženog naloga za obračun, potpisanog od strane članice Uprave dužnosnice Marije Galjanić Sovar, koji je Uprava trgovačkog društva Jadran d.d. dana 16. ožujka 2018.g. uputila Službi financija i računovodstva, proizlazi da su na temelju Dodatka br. 1. Ugovora dužnosniku Peri Matiću, predsjedniku Uprave, priznati troškovi korištenja službenog vozila Škoda Superb Style 2,0 TDI za službene i privatne potrebe u vrijednosti od 1% nabavne vrijednosti vozila uvećano za PDV odnosno u visini od 20% od mjesečne rate za operativni leasing sukladno članku 16. stavku 3. podstavku 5. Pravilnika o porezu na dohodak za razdoblje od 1. veljače 2018.g., troškovi prehrane u iznosu od 1.743,83 kn, troškovi smještaja u iznosu od 2.500,00 kn (najam stana) i režijski troškovi u iznosu od 500,00 kn te iznos po ugovorenoj polici osiguranja od 11.161,82 kn.

Dokumentaciji prileže nalog za obračun od 3. travnja 2018.g. potpisan od iste dužnosnice za mjesec ožujak 2018.g. kojim se na jednak način dužnosniku priznaju troškovi korištenja službenog vozila za mjesec ožujak, troškovi prehrane za razdoblje od 1. ožujka 2018.g. do 15. ožujka 2018.g. u iznosu 514,00 kn te troškovi smještaja u iznosu od 2.500,00 kn za najam stana i troškovi režija u iznosu od 500,00 kn, nalog za obračun od 24. travnja 2018.g. također potpisan od iste dužnosnice kojim se na jednak način dužnosniku priznaju troškovi korištenja službenog vozila za mjesec ožujak 2018.g, troškovi prehrane za razdoblje od 16. ožujka 2018.g. do 19. travnja 2018.g. u iznosu 2.185,17 kn te troškovi smještaja u iznosu od 2.500,00 kn za najam stana i troškovi režija u iznosu od 500,00 kn, kao i jednak nalog za obračun od 28. svibnja 2018.g. kojim su priznati troškovi korištenja službenog vozila za mjesec svibanj, troškovi prehrane za razdoblje od 23. travnja 2018.g. do 23. svibnja 2018.g. u iznosu od 1.543,48 kn i troškovi smještaja u iznosu od 2.500,00 kn za najam stana i troškovi režija u iznosu od 500,00 kn.

Uvidom u Registar dužnosnika koji ustrojava i vodi Povjerenstvo utvrđeno je da je dužnosnik Pero Matić dužnost predsjednika Uprave trgovačkog društva Jadran d.d. prestao obnašati dana 6. travnja 2018.g.

Povjerenstvo utvrđuje da je donijelo odluku Broj: 711-I-1445-P-75/18-03-16 od 12. listopada 2018.g. na 24. sjednici kojom je pod točkom I. izreke odlučeno da se postupak za odlučivanje o sukobu interesa protiv dužnosnika Pere Matića, predsjednika Uprave trgovačkog društva Jadran d.d. do 06. travnja 2018. g., neće pokrenuti u odnosu na propisanu obvezu podnošenja izvješća o imovinskom stanju dužnosnika, s obzirom da prikupljeni podaci i dokumentacija ne upućuju na moguće povredu članka 10. ZSSI-a u vezi s člankom 8. i člankom 9. ZSSI-a, a koja bi proizlazila iz propusta dužnosnika da po pisanom pozivu Povjerenstva u danom roku podnese izvješće o imovinskom stanju povodom stupanja na navedenu dužnost.

Obzirom da navodi anonimne prijave od 26. ožujka 2018.g. kada se navodi da dužnosnik nije podnio izvješće o imovinskom stanju ne sadrže nove činjenice niti okolnosti u odnosu na navode iz podnesene neanonimne prijave od 12. ožujka 2018.g. povodom koje je Povjerenstvo već donijelo odluku o nepokretanju postupka, ne postoje pretpostavke za ponovno odlučivanje o pokretanju postupka o istoj pravnoj stvari o kojoj je već riješeno u dijelu koji se odnosi na moguću povredu članka 10. ZSSI-a u vezi s člankom 8. i 9. ZSSI-a.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka Zakona propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali. Stavkom 3. istog članka Zakona propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Stavkom 4. istog članka Zakona propisano je da građani imaju pravo biti upoznati s ponašanjem dužnosnika kao javnih osoba, a koje su u vezi s obnašanjem njihove dužnosti.

Člankom 7. stavkom 1. podstavkom c) ZSSI-a koji propisuje zabranjena djelovanja dužnosnika propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti. Podstavkom d) dužnosnicima je zabranjeno primiti dodatnu naknadu za poslove obnašanja javnih dužnosti.

U odnosu na navode prijave koji se odnose na podmirenje troškova prehrane i smještaje od strane trgovačkog društva Jadran d.d., tijela javne vlasti u kojem obnaša dužnost, iz prikupljene dokumentacije proizlazi da je Ugovorom o pravima i obvezama predsjednika Uprave i ugovora o radu i Dodatkom br. 2. tom Ugovoru, koji je dužnosnik sklopio s navedenim trgovačkim društvom kao poslodavcem, zastupanim po predsjedniku Nadzornog odbora, za dužnosnika na teret trgovačkog društva Jadran d.d. ugovoreno pravo korištenja službenog automobila te plaćanje troškova smještaja u mjestu poslodavca kao i troškova prehrane.

Sukladno iznesenom, dužnosniku su navedena prava utvrđena pojedinačnim aktom odnosno sklopljenim temeljenim Ugovorima i dodacima istom Ugovoru, na čije donošenje dužnosnik nije utjecao već je potpisivanjem istog prihvatio za sebe prava koje mu je ponudilo trgovačko društvo Jadran d.d., pri čemu se ugovorne odredbe pozivaju na Odluku o utvrđivanju plaća i drugih primanja predsjednika i članova uprava trgovačkih društava kojom se utvrđuje plaća i druga primanja predsjednika i članova uprava trgovačkih društava u **kojima Republika Hrvatska ili pravne osobe koje je osnovala Republika Hrvatska imaju većinski udio u temeljnom kapitalu, a sama isplate vršene su na temelju naloga za obračun donesenih od druge članice Uprave dužnosnice Marije Galjanić Sovar.**

**Točkom IV.c. iste Odluke propisano je da se** ostala prava predsjednika i članova uprava trgovačkih društava mogu ugovoriti u opsegu i najviše do razine prava dužnosnika uređenih Zakonom o obvezama i pravima državnih dužnosnika, Odlukom o uvjetima korištenja službenih osobnih automobila, mobilnih telefona, redovnih zrakoplovnih linija, poslovnih kreditnih kartica, sredstava reprezentacije, te načinu odobravanja službenih putovanja i Odlukom o smještaju zastupnika Hrvatskoga sabora u Zagrebu u vrijeme zasjedanja Sabora, radnih tijela i klubova zastupnika.

Odredbom članka 13. Zakona o obvezama i pravima državnih dužnosnika propisano je da dužnosnici imaju pravo na naknadu troškova prehrane kao dio materijalnih troškova.

Odlukom o smještaju zastupnika Hrvatskoga sabora u Zagrebu u vrijeme zasjedanja Sabora, radnih tijela i klubova zastupnika propisano je točkom II. da se naknada za smještaj zastupnika u Zagrebu određuje u mjesečnom iznosu 2.500,00 kuna (neto) za najam stana i isplaćuje najmodavcu iz sredstava osiguranih u državnom proračunu na temelju ugovora o najmu stana zaključenog između najmodavca i Hrvatskoga sabora kao najmoprimca te da se naknada troškova režije isplaćuje na temelju računa zastupnika do 500 kuna mjesečno.

Imajući u vidu da sam dužnosnik nije odlučivao o materijalnim pravima koja za dužnosnika proizlaze iz sklopljenih ugovora, bilo u vrsti ili visini njihova iznosa, već da su materijalna prava dužnosnika Pere Matića u obnašanju dužnosti predsjednika Uprave trgovačkog društva Jadran d.d. uređena pojedinačnim aktima koje je dužnosnik sklopio s tim trgovačkim društvom, zastupanim po predsjedniku Nadzornog odmora, a da se navedeni pojedinačni akti pozivaju na odredbe zakona i drugih općih akata kojima su uređena materijalna prava dužnosnika pa tako i podmirenje troškova smještaja i prehrane, Povjerenstvo utvrđuje da iz podmirivanja troškova prehrane i troškova smještaja na teret trgovačkog društva Jadran d.d. ne proizlazi postupanje dužnosnika koje bi ukazivalo na zabranjeno djelovanje dužnosnika, zlouporabe posebnih prava dužnosnika ili primitak dodatne naknade propisano člankom 7. podstavkom c) i d) ZSSI-a ili povredu načela obnašanja javnih dužnosti propisanu člankom 5. ZSSI-a.

U odnosu na navode prijave koji se odnose na tajne podatke o poslovanju društva i kreditnim obvezama koje je dužnosnik navodno prezentirao drugim osobama suprotno podacima kojima raspolaže javnost, ukazuje se da Povjerenstvo nije nadležno tijelo koje bi ispitivalo odgovaraju li podaci prikazani u financijskim i drugim izvještajima o poslovanju trgovačkog društva stvarnim podacima, već rad uprave trgovačkog društva u tom dijelu nadzire Nadzorni odbor trgovačkog društva Jadran d.d., kao i nadležna državna tijela kao što su Državni ured za reviziju, inspekcija proračunskog nadzora Ministarstva financija ili u tu svrhu angažirani neovisni revizori.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Pero Matić, elektronička dostava
2. Podnositelju prijave
3. Objava na internetskoj stranici Povjerenstva
4. Pismohrana